Timișoara – capitală culturală, Baia Mare – capitală pe ciordeală

După cum știți, Timișoara fost desemnată, săptămâna trecută, Capitală Culturală Europeană în anul 2021. Și unii se bucură, ca și cum va mai prinde cineva, în afară de dacii verzi care trăiesc în culoarul ăla secret din Munții Bucegi, anul 2021. Dar nu despre Timișoara vreau să vorbim azi, ci despre Baia Mare. Unde niște băieți nu doar că și-au luat țara înapoi, dar au mai reușit să și câștige bani frumoși la afacerea asta.

Povestea noastră (mă rog, primul episod, că e mult de zis, domnule Iohannis, e o telenovelă turcească ce se întâmplă la Baia Mare) începe cu Fundația Baia Mare 2021, înființată în anul 2015, la solicitarea primarului Cherecheș. Îl știți, arestatul la domiciliu Cherecheș. Eurovisionistul Cherecheș, care a spart juma’ de milion pe o chestie care a rămas ca-n gară, România neparticipând la finala din Suedia a concursului muzical.

Numele de Trencadis vă spune

ceva? Doar dacă sunteți din zonă, probabil. Sau dacă sunteți vreo instituție de stat care și-a făcut site. Sau dacă sunteți Klaus Iohannis și vă mai amintiți cine s-a ocupat de parte din campania pe online, la alegerile din 2014.

E, nea primarul Cherecheș le-a pus, lângă un nene pe nume Tăușance, pe o doamnă care s-a ocupat de proiectul Sibiu – Capitală Culturală 2007 și pe încă o doamnă blondă, foarte apropiată de domnul primar, care a devenit apoi consilier local, să se ocupe de treabă.

Care era treaba? Păi, treaba era să întocmească caietul de candidatură inițială și pe cel de candidatură finală, plus un raport cu ce s-a realizat până la data finalei din ce s-a promis, și să facă pagina web.

La capitalul inițial de 75.000 de lei, alocat de municipalitatea Baia Mare, s-a mai adăugat suma de 200.000 de lei în noiembrie 2015. Dar și 1,2 milioane de lei, în februarie, prin hotărâre de Consiliu Local. Asta din suma de 4.200.000 de lei, cât solicitase fundația pentru activitatea culturală pe anul 2016.

Și-acum, să vedem ce s-a livrat de banii ăștia. Una bucată identitate vizuală, 63.000 de lei. O tipărire de caiet, 21.582 de lei. De restul, bomboane. De fapt, o mare prăjitură, pentru cine trebuie: site-ul, marele site www.baiamare2021.ro. Aici avem, potrivit datelor care reies din acte publicate și de presa locală din Baia Mare, o împărțire a costurilor, după cum urmează: website – 20.000 de euro plus TVA, identitate vizuală (care s-a mai plătit, dar nu contează, dacă e bună mai merge o dată) – 7.500 de euro plus TVA și servicii comunicare și promovare, adică tot website, hai să terminăm cu prostiile – 8.000 de euro plus TVA. Total, care nici măcar nu știm dacă este general, că bani cică s-au mai scurs, dar au fost pitiți în tot felul de dispoziții de primar: 35.500 de euro plus TVA. Nu e rău deloc!

Problema cea mare nu e asta,

că s-a făcut un site care a costat foarte mulți bani, o mulțime de oameni s-au îmbogățit în România pentru că au cunoscut pe cineva care a dorit să-și facă, pe banii statului, un site foarte-foarte scump, care nu prea funcționează. Așadar, banii ăștia s-au încasat pentru un site propus și încasat în noiembrie 2015, dar lansat pe piață când credeți? Pe 19 septembrie 2016. Da! Știți ce s-a aniversat pe 19 noiembrie 2016? Doar două zile de la încheierea competiției pentru desemnarea Capitalei Culturale pentru anul 2021. Care, vă reamintesc, e Timișoara, nu Baia Mare.

E, site-ul ăsta senzațional, dar lansat după fluierul final al competiției, a fost realizat de firma Trencadis. Înainte de a fi rebotezată, societatea s-a numit Loading Media și a realizat zeci, dacă nu chiar sute de pagini web pentru primării, ministere și alte instituții ale statului, cum ar fi Președinția. E, băieții de la firma asta au format și echipa de campanie a lui Iohannis, în 2014, iar prin Baia Mare circulă niște poze atât de frumoase, încât e păcat să nu le vedeți și voi cândva.

Și mai frumos este că de toată campania lui Cherecheș, de la Baia Mare, s-au ocupat tot oamenii ăștia, altfel foarte capabili. Ce ziceți, seamănă puțin cu situația lui Liviu Dragnea, care a ajuns la DNA cu tot cu Bombonica lui, pentru că niște doamne lucrau pe hârtie pentru o instituție a statului, iar în realitate pentru PSD? Nu, că ăștia-s cu fundație finanțată din bugetul local. E mișto schema cu fundația. Vezi, nea Liviu, dacă nu te-a dus capul?

Cum ziceam, va urma.